2023

GENEZIS KIVÁLÓSÁGI

DIÁKMŰHELY

A képen szimbólum, embléma, címerpajzs, jelvény látható

Automatikusan generált leírás

Alapszabály

A Pázmány Péter Katolikus Egyetem Egyetemi Tanácsa a nemzeti felsőoktatásról szóló 2011. évi CCIV. törvény, valamint az Egyetem Statútumában[[1]](#footnote-1) foglaltakra is figyelemmel a

**GENEZIS DIÁKMŰHELY**

**alapszabályát**

és annak keretében feladatait, céljait a következőképpen határozza meg:

PREAMBULUM

A GENEZIS KIVÁLÓSÁGI DIÁKMŰHELY a Pázmány Péter Katolikus Egyetem Szent II. János Pál Pápa Kutatóközpont Teremtésvédelmi Kutatóintézetének hallgatói önképző szervezete.

Elsődleges célja a teremtésvédelem Magna Chartája, Ferenc pápa Laudato Sí! enciklikájának szellemiségét megismertetni, terjeszteni és a társadalomtudományok kutatásaiban megjelentetni. A GENEZIS KIVÁLÓSÁGI DIÁKMŰHELY a Pázmány Péter Katolikus Egyetemmel aktív hallgatói jogviszonyban álló nappali tagozatos hallgatók szellemi és közösségi műhelyeként működik, és nyitott más egyetemek – elsősorban a Nemzeti Közszolgálati Egyetem – hallgatóinak fogadására. A DIÁKMŰHELY magas színvonalú szakmai képzést folytató, közösségformáló, autonóm intézmény, melynek célja társadalmi – különösen a teremtésvédelmi - problémákra nyitott, szakmailag naprakész keresztény értelmiség, kutató közösség képzése, kinevelése.

A DIÁKMŰHELY céljait a hallgatói öntevékenységre épülő előadás-sorozatok, kurzusok, viták szervezésével, és a vélemények sokszínűségét biztosító nyilvánosság megteremtésével, közös keresztény-konzervatív értékeken alapuló tudományos kutatás kereteinek kiépítésével éri el.

ÁLTALÁNOS RÉSZ

A jelen szabályzat hatálya

1. §

(1) A szabályzat tárgyi hatálya kiterjed az Pázmány Péter Katolikus Egyetem (a továbbiakban:

Egyetem) által alapított és fenntartott PPKE GENEZIS KIVÁLÓSÁGI DIÁKMŰHELY-re (a továbbiakban: GENEZIS DIÁKMŰHELY).

(2) Jelen Szabályzat személyi hatálya alatt műhelytag: az a hallgató, aki a DIÁKMŰHELY tagja.

A GENEZIS DIÁKMŰHELY feladata

2. §

(1) A GENEZIS DIÁKMŰHELY az Egyetem fenntartásában működő, egyetemi tulajdonú ingatlanban működik, a Jog- és Államtudomány Kar Környezetjogi és Versenyjogi Tanszékén (1088 Budapest, Szentkirályi u. 28. III. emelet)

(2) A GENEZIS DIÁKMŰHELY a felsőfokú tanulmányaikat folytató műhelytagok számára

a) segítséget nyújt a teremtésvédelemmel összefüggésbe hozható tanulmányaik folytatásához (lehetőséget nyújt a hallgatók önképzéséhez, tehetségük kibontakozásához, felelős értelmiségivé válásához, művelődésükhöz), továbbá

c) az egyes, teremtésvédelmi szakterületeken mélyebb ismereteket ad át részükre.

A GENEZIS DIÁKMŰHELY SZERVEZETI ÉS MŰKÖDÉSI ALAPELVEI

Szakmaiság

3. §

A GENEZIS DIÁKMŰHELY működésének célja, hogy a tagok szakmai felkészültségét minden lehetséges eszközzel elősegítse. E célból minden rendelkezésére álló eszközzel elősegíti tagjainak tanulmányait és ismereteinek bővítését. A műhelytagnak kötelessége, hogy tanulmányait felelősségteljesen és az Egyetemhez, valamint a GENEZIS DIÁKMŰHELYHEZ méltó módon teljesítse, továbbá, hogy a GENEZIS DIÁKMŰHELY képzési rendszerében részt vegyen.

Tájékozottság és szellemiség

4. §

A GENEZIS DIÁKMŰHELY célja művelt, idegen nyelveket beszélő, széles látókörű, teremtésvédelemmel összefüggő témakörökben tájékozott műhelytagok nevelése. Tagjai a teremtésvédelem iránt elkötelezett, az Egyetem értékrendjét tiszteletben tartó hallgatók.

Önállóság, kezdeményezés

5. §

A GENEZIS DIÁKMŰHELY célja, hogy tagjaiban az önálló gondolkodást, kezdeményezőkészséget elősegítse, kutatómunkájuk eredményeinek írásba foglalását fejlessze, a teremtésvédelmi szemléletet erősítse, ,terjessze.

Felelősség

6. §

A GENEZIS DIÁKMŰHELY célja, hogy tagjaiban a felelősségvállalás szellemét fejlessze. A GENEZIS DIÁKMŰHELY minden tagja és minden csoportvezetője, vezetője felelősséggel tartozik kötelezettségei megszegéséért, illetve jogaival való visszaélésért.

Közösség

7. §

(1) A GENEZIS DIÁKMŰHELY célja az Egyetem közösségi életének fejlesztése és védelme. Ennek legfontosabb kerete a Teremésvédelmi Kutatóintézettel való együttműködés és közös munka.

(2) A GENEZIS DIÁKMŰHELY szakmai együttműködést alakít ki az Egyetem Karaival, hallgatói önkormányzataival és környezetvédelemmel foglalkozó diákszervezeteivel.

(3) A GENEZIS DIÁKMŰHELY kapcsolatot épít más, hasonló szellemiségű egyetemek teremtésvédelmi tevékenységet is folytató diákszervezeteivel.

(4) A DIÁKMŰHELY kapcsolatot tart a volt műhelytagokkal, akik a szakmai tevékenység megvalósításában segítséget nyújthatnak a vezető koordinálása alapján.

Költségvetés és anyagi érdekeltség tilalma

8. §

(1) A GENEZIS DIÁKMŰHELY önálló költségvetéssel nem rendelkezik.

Tevékenysége körében felmerülő költségeit –intézetvezetői, majd rektori mérlegelést és engedélyezést követően – a Teremtésvédelmi Kutatóintézet forrása,[[2]](#footnote-2) ennek hiányában a PPKE központi költségvetése biztosítja.

(2) A műhelytagoknak a GENEZIS DIÁKMŰHELYI tagságához anyagi érdeke nem fűződhet, abból anyagi haszna nem származhat. A DIÁKMŰHELYI tagság nem alapulhat anyagi érdekeltségen.

Az alapszabály és a működés nyilvánossága

9. §

(1) Az Egyetem központi honlapján külön ponton szerepel a GENEZIS DIÁKMŰHELY, amely - a központi Kommunikációs Osztály közreműködésével - itt teszi nyilvánossá:

- hatályos alapszabályát;

- a vezető és a csoportvezetők rövid, és teremtésvédelemmel kapcsolatos eddigi tevekénységét tartalmazó szakmai útját és hivatalos elérhetőségét,

- a GENEZIS DIÁKMŰHELY tevékenységének nyilvános leírását, szervezett oktatási és tudományos tevékenységét (rendezvényei meghívóit, fotóit, kép- és hanganyagait, kutatási eredményeit, felhívásait, sajtómegjelenését).

(2) A közzétételéről és hozzáférhetőségéről a GENEZIS DIÁKMŰHELY vezetője gondoskodik. A sajtókommunikáció és a honlap közzététel a GENEZIS DIÁKMŰHELY vezetőjének engedélyéhez kötött.

A GENEZIS DIÁKMŰHELY tevekénységének felügyelete

10. §

(1) A GENEZIS DIÁKMŰHELY igazgatási felügyeletét az Egyetem Szent II. János Pál Pápa Kutatóközpont Teremtésvédelmi Kutatóintézete intézetvezetőjén keresztül az Egyetem rektora látja el.

(2) A GENEZIS DIÁKMŰHELY szakmai felügyeletét a GENEZIS DIÁKMŰHELY vezetőjén keresztül a Teremtésvédelmi Kutatóintézet vezetője gyakorolja. A DIÁKMŰHELY vezetője akadémiai évenként írásbeli beszámolót készít a GENEZIS DIÁKMŰHELY tevekénységéről, megvalósult kutatásairól, tervezett tevékenysége előkészítéséről, szakmai kapcsolatairól a Teremtésvédelmi Kutatóintézet vezetője és az Egyetem rektora részére.

(3) A GENEZIS DIÁKMŰHELY szakmai csoportjainak munkáját egy-egy csoportvezető koordinálja. Munkájukat a GENEZIS DIÁKMŰHELY vezetője irányítja és felügyeli. A csoportvezetők a GENEZIS DIÁKMŰHELY vezetője részére rendszeres írásbeli beszámolókat készítenek a csoport tevekénységéről, megvalósult kutatásairól, tervezett tevékenységek előkészítéséről, szakmai kapcsolatairól.

A GENEZIS DIÁKMŰHELY SZERVEZETE

A GENEZIS DIÁKMŰHELY vezetője

11. §

(1) A DIÁKMŰHELY működését a vezetője irányítja, aki a GENEZIS DIÁKMŰHELY felelős vezetője, a Teremtésvédelmi Kutatóintézet állandó tudományos főmunkatársa.

(2) A vezető feladatai közé tartozik különösen:

a) az Egyetem és a Teremtésvédelmi Kutatóintézet képviselete a GENEZIS DIÁKMŰHELYBEN és a DIÁKMŰHELY képviselete az Egyetem és a Karok előtt;

b) gondoskodás a szakmai feladatok ellátásáról, a szakmai-tanulmányi és kutató munka előkészítése és koordinálása;

c) a DIÁKMŰHELYI CSOPORTOK munkájának irányítása, gondoskodás a jogszabályok és az egyetemi szabályzatok betartásáról;

d) akadémiai évenként írásbeli beszámoló készítése a Teremtésvédelmi Kutatóintézet vezetője és az Egyetem rektora felé a GENEZIS DIÁKMŰHELY működéséről az alapszabály 12.§-a valamint 13.§ (2) g) pontja szerint;

e) kidolgozza a GENEZIS DIÁKMŰHELY alapszabályát;

f) a GENEZIS DIÁKMŰHELY alapszabályát a Teremtésvédelmi Kutatóintézet vezetőjén keresztül az Egyetemi Tanács elé terjeszti;

g) kidolgozza a GENEZIS DIÁKMŰHELY fejlesztési irányát;

h) a vezető kapcsolatot tart a volt műhelytagokkal, akik a szakmai tevékenység megvalósításában segítséget nyújthatnak a vezető koordinálása alapján.

(3) A vezetőt a GENEZIS DIÁKMŰHELY vezetésére a Teremtésvédelmi Kutatóintézet vezetője javaslatára az Egyetem rektora nevezi ki.

(4) A vezető helyettesítését a Teremtésvédelmi Kutatóintézet munkatársa látja el az Egyetem rektorának alkalmi megbízása alapján és a GENEZIS DIÁKMŰHELY vezetőjének akadályoztatása esetén általa írásban kért ügyek vonatkozásában. A GENEZIS DIÁKMŰHELY vezetője és helyettese kölcsönös tájékoztatás és együttműködés elvét követve teszik akadálytalanná a fenti esetben a GENEZIS DIÁKMŰHELY működését.

(5) A vezető joga

a) felfüggeszteni a DIÁKMŰHELYBEN működő csoport minden olyan tevékenységét, amely jogszabályt, egyetemi szabályzatot vagy a jelen alapszabály etikai előírását sérti;

b) képviselni a DIÁKMŰHELYT az Egyetemen belül és kívül kapcsolataiban;

c) szükség esetén a DIÁKMŰHELY tagja ellen fegyelmi eljárás indítását javasolni a Teremtésvédelmi Kutatóintézet vezetőjén keresztül a rektornak címezve;

d) csoport vezetésével visszavonásig megbízza az Egyetemmel a PhD képzés által hallgatói jogviszonnyal rendelkező kollégát;

e) minden, amit az Egyetem szabályzatai a hatáskörébe utalnak.

A GENEZIS DIÁKMŰHELY csoportvezetője

12.§

(1) A GENEZIS DIÁKMŰHELY csoportvezetője az Egyetemmel PhD képzés által aktív hallgatói jogviszonyban álló kolléga, akit a csoport alapszabály szerinti koordinálására a GENEZIS DIÁKMŰHELY vezetője bíz meg. E tisztségét visszavonásig tölti be.

(2) A GENEZIS DIÁKMŰHELY csoportvezetője felügyeli az általa koordinált csoport munkáját, arról a vezetőt tájékoztatja.

(3) A GENEZIS DIÁKMŰHELY csoportvezetője, csoportja aktív részvételével a GENEZIS DIÁKMŰHELY vezetőjének irányításával tudományos szakmai rendezvényeket szervez és kutatást készít elő.

(4) A csoportvezető a vezető felügyeletével koordinálja a csoport tagjainak a Teremtésvédelmi Kutatóintézettel közös munkáját.

(5) A GENEZIS DIÁKMŰHELY csoportvezetője az alapszabály 12. § (3) bekezdés előírása szerint rendszeres írásbeli beszámolókat készít a csoport tevekénységéről.

A GENEZIS DIÁKMŰHELY tagja

13.§

(1) A diákműhelytag

a) köteles részt venni a Teremtésvédelmi Kutatóintézet rendezvényein hallgatóságként általánosan, szervezőként a DIÁKMŰHELY vezetőjének megbízása alapján;

b) köteles rendezvény szervező és lebonyolító feladatokat ellátni a DIÁKMŰHELY vezetőjének megbízása alapján a Teremtésvédelmi Kutatóintézet rendezvényein, valamint a GENEZIS DIÁKMŰHELY rendezvényein;

c) rendeltetésszerűen használhatja a GENEZIS DIÁKMŰHELY számára biztosított közös helyiségeket;

d) kutatási-, szervezési munkájához segítséget kérni csoportvezetőjén keresztül vagy közvetlenül a GENEZIS DIÁKMŰHELY vezetőjétől;

(2) A diákműhelytag köteles

a) az Egyetem, a Teremtésvédelmi Kutatóintézet és a DIÁKMŰHELY jó hírnevét erősíteni és megőrizni;

b) a vezető által rábízott feladatot legjobb tudása és szándéka szerint ellátni, a csoportvezetője koordinációs munkáját segíteni;

c) a diákműhelytag köteles a műhelytagság létrejöttének időpontját követő egy hónapon belül egy kutatási területet választani, amelyben értékelhető kutatási munkát végez a GENEZIS DIÁKMŰHELY vezetője felügyeletével;

d) minden szemeszter végén kutatásából fél ív terjedelemben beszámoló tanulmányt írni;

e) 2025. május 31-ig köteles a zárótanulmánya megírására.

(3) A DIÁKMŰHELYI tagság a felvételiztető Teremtésvédelmi Kutatóintézet ilyen tartalmú döntése alapján, a döntés kihirdetését követő nappal jön létre.

(4) A Teremtésvédelmi Kutatóintézet a tagjelölt jelentkezését fogadja, amennyiben az alábbi feltételek mindegyikének eleget tesz:

- rendelkezik legalább két eredményesen lezárt tanulmányi félévvel;

- rendelkezik legalább egy B2 es nyelvvizsgával;

- a teremtésvédelmi szemléletet kész követni, világképe a keresztény konzervatív világképpel összeegyeztethető

- vállalja a zárótanulmány elkészítését.

(5) A Teremtésvédelmi Kutatóintézet a szóbeli meghallgatás időpontjáról a tagjelölteket értesíti.

(6) A tagjelöltek jelentkezési időszaka végén a Teremtésvédelmi Kutatóintézet munkatársai meghallgatást tartanak, amin értékelik a tagjelölt eddigi szakmai tevekénységét, szorgalmát és világlátását.

(7) A tagjelölteket a Teremtésvédelmi Kutatóintézet írásban értesíti tagságuk létrejöttéről és annak kezdő időpontjáról, valamint a tagok további teendőiről.

(8) A műhelytag tagsága megszűnik:

a) ha a műhelytag hallgatói jogviszonya megszűnt a Karral;

b) ha a műhelytag tagságáról írásban lemond – a nyilatkozat megtételének időpontjában,

illetve a nyilatkozatban meghatározott későbbi időpontban;

c) ha a tag a szemeszter végéig nem készíti el a fél íves tanulmányát, illetve 2025. május 31-ig zárótanulmányát;

d) a Tanulmányi Szabályzatban meghatározott esetekben a tagság elvesztésére okot adó súlyos fegyelmi vétség esetén, a jelen alapszabály etikai előírásainak megsértése esetén, a cselekmény vagy esemény időpontjában.

Képzési Program 2025. június 30-ig

14.§

(1) A GENEZIS diákműhely három vonatkozásban kutatja a teremtésvédelemmel összefüggő kérdéseket. A három területen aktív tagok kutatásai átfedéseket mutatnak, a diákműhely a párbeszédnek folyamatos teret biztosít.

(2) A hallgatók a három terület valamelyikét választják, minden tag valamely csoport tagjai is egyben. A csoport alá tagozódás a tagsági viszony keletkezését követő egy hónapon belül dől el a tag témaválasztása függvényében. A kutatási csoportok tématerületei közötti átfedések okán csoportváltásra 2024. május 31-ig van lehetőség.

(3) A 2023, 2024, 2025. években felváltva a három csoport egyike lesz a soros vezető csoport. Eszerint a soros csoport szervezi elsősorban az előadásokat, és mutatja be szakterülete eredményeit.

Az etikai vonatkozások kutatása

15.§

(1) Az etikai csoport a természet- és környezetvédelem elméletét és gyakorlati megvalósulásait kutatja, aminek során feltárja elsősorban a katolikus társadalmi tanítás és egyes világvallások teremtésvédelmi álláspontjait a mélyebb összefüggéseket és erkölcsi alapvetéseket, a vallásközi párbeszéd jegyében.

(2) Kiemelt prioritása a katolikus egyház társadalmi tanításának megismertetése és terjesztése, valamint gyakorlati példákhoz kapcsolása és összefüggéseik bemutatása. A bemutató, elemző munkát követően a közös teremtésvédelmi tanítások, közös pontok kimutatása is további célja.

(3) Az etikai kutatások során a GENEZIS DIÁKMŰHELY aktívan együttműködik a PPKE Hittudományi Karával, az NKE Eötvös József Kutatóközpont Vallás és Társadalom Kutatóintézetével, a PPKE JÁK Környezetjogi- Tanszékével, valamint további, érdeklődő Tanszékeivel.

A jogi kutatás

16.§

(1) A jogi kutató diákműhely csoport vizsgálja a nemzetközi jogban, valamint az Európai Uniós és a hazai jogi szabályozásban jelen lévő bioetikai megfontolásokat, azokat az elemeket, elveket (megelőzés, elővigyázatosság, visszalépés tilalma, társadalmi részvétel, tervezés elve, környezeti információhoz való jog, jövő nemzedékek jogai, stb) valamint kodifikációs és jogtechnikai megoldásokat, amelyek a teremtésvédelmet szolgálják. A bemutató, elemző munkát célkitűzések megfogalmazása követheti.

(2) A jogi kutatók aktívan együttműködhetnek a PPKE JÁK Környezetjogi Tanszékével, valamint Jogbölcseleti Tanszékével.

A gazdasági szabályozó eszközök teremtésvédelmi vonatkozásainak kutatása

17.§

(1) A gazdasági kutató diákműhely csoport bemutatja és elemzi azokat a nemzetközi és hazai gazdasági és közigazgatási szabályozó eszközöket, továbbá megatrendeket, amelyek a természet- és környezetvédelem gazdasági szabályozásában jelen vannak. Vizsgálja a gazdaságban található értékrendek szerepét, változását, azok fenntarthatóságra gyakorolt hatását.

(2) A gazdasági vonatkozásokat kutatók aktívan együttműködhetnek a PPKE JÁK Heller Farkas Közgazdaságtudományi Intézetével, valamint a Master of Business Administration képzésének oktatóival és hallgatóival.

Technikai haladás követése

18.§

(1) A GENEZIS tevékenysége során hangsúlyt fektet a legújabb tudományos kutatások, technikai eredmények bemutatására és megvitatására, teremtésvédelmi szemlélet szerint.

(2) A nemzetközi és hazai teremtésvédelem tudományos kutatási eredményei, valamint azok szociológiai-gazdasági-társadalmi hátterének felkutatására és megismertetésére minden tagja és kutató csoportja törekszik.

A képzési program elvégzésének feltétele

19.§

(1) A GENEZIS DIÁKMŰHELY képzési programja elvégzésének feltétele 2023-2025 között:

- a tag szervező munkában való folyamatos részvétele;

- a tag jelenléte a GENEZIS DIÁKMŰHELY előadásain, rendezvényein és közösségi programjain;

- évente legalább 3 Teremtésvédelmi kutatóintézeti szervező munkában való aktív részvétel;

- egy beszámoló cikk elkészítése a saját kutatásáról szemeszterenként 0,5 ív terjedelemben;

- zárótanulmány elkészítése 2 ív terjedelemben a kutatási területéről.

(2) A zárótanulmányokból kiválasztott magas minőségű munkák publikálására a Teremtésvédelmi Kutatóintézet intézetvezetője részére a DIÁKMŰHELY vezetője javaslatot tesz.

A kiválósági munka értékelése

20. §

(1) A DIÁKMŰHELYBEN kifejtett jelentős tudományos vagy közösségi tevékenység elismerésére, vagy ha a hallgató jelentős kutató munkájával Tudományos Diákköri Versenyen kimagasló eredményt ért el a Teremtésvédelmi Kutatóintézet további kutatási lehetőséget biztosít, a Teremtésvédelmi Kutatóintézet anyagi támogatásával.

(2) A Teremtésvédelmi Kutatóintézet DIÁKMŰHELY vezetője az arra érdemes személy támogatására javaslatot tesz a Teremtésvédelmi Kutatóintézet vezetőjének. A támogatandó kutatási lehetőséget a támogatott hallgató szervezi meg a Teremtésvédelmi Kutatóintézettel együttműködve.

Etikai előírások

21. §

(1) A GENEZIS DIÁKMŰHELY tagja, csoportvezetője, vezetője a GENEZIS DIÁKMŰHELYBEN végzett munkája során és azon kívül is köteles tiszteletben tartani és maradéktalanul betartani az Egyetem Statutuma, Szabályzatai, valamint a jelen alapszabály előírásait.

(2) Munkáját a teremtésvédelem értékrendjét, különösen a teremtésvédelem Magna Chartája, Ferenc pápa Laudato Sí! enciklikája szellemiségét követve köteles végezni.

(3) A GENEZIS DIÁKMŰHELY rendezvényeire előadóként csak olyan vendég hívható meg, aki a fenti előírásoknak megfelel, - a felkérő levéllel együtt erre vonatkozó formalevél aláírásával igazolja, hogy azokat magára nézve kötelezőként fogadja el.

(4) A GENEZIS DIÁKMŰHELYBEN nincs helye

* politikai szerveződésnek;
* az Egyetem vezetését, a keresztény-konzervatív értékrendet, valamint a keresztény hitet követőket sértő megnyilatkozásnak;
* a magyar nemzet tiszteltét sértő megnyilatkozásnak.

(5) A GENEZIS DIÁKMŰHELYBEN végzett szakmai-tudományos és közösségépítő tevékenységek során az abban részt vevők kötelesek a kölcsönös tisztelet és kölcsönös tájékoztatás elvét követő módon együttműködni, öregbítve az Egyetem hírnevét és terjesztve a teremtésvédelem tanításait.

Budapest, 2023. június 15.

Dr,. Kuminetz Géza György

rektor

1. A PÁZMÁNY PÉTER KATOLIKUS EGYETEM STATUTUMA Budapest, 2001 Jóváhagyta a Katolikus Nevelés Kongregációja 2001. szeptember 18-án 1151/8. szám alatt

   <https://ppke.hu/uploads/articles/87727/file/Statutum.pdf> [↑](#footnote-ref-1)
2. a Szent II. János Pál Pápa Kutatóközpont Teremtésvédelmi Kutatóintézete tevékenysége körében, az EKPPF/922/2021-ITM\_SZERZ pályázathoz kapcsolódóan [↑](#footnote-ref-2)